CELEX: 
Language: sl
Date: 2017-02-01 00:00:00
Title: DELEGIRANA UREDBA KOMISIJE (EU) …/… o spremembi Delegirane Uredbe (EU) 2015/96 glede zahtev za okoljske značilnosti in zmogljivosti pogonskega sistema kmetijskih in gozdarskih vozil

OBRAZLOŽITVENI MEMORANDUM
            
            
               1.OZADJE DELEGIRANEGA AKTA
            
            
               Izraz „kmetijska in gozdarska vozila“ zajema celo vrsto različnih tipov vozil z vsaj dvema osema, npr. ozkokolotečne traktorje, posebno široke traktorje, gosenične traktorje, kmetijske priklopnike in zamenljivo vlečeno opremo, kot so valjarji, kultivatorji, sejalniki itd.
            
            
               Zahteve za homologacijo kmetijskih in gozdarskih vozil so določene v Uredbi (EU) št. 167/2013
                  1
                ter njenih petih delegiranih in izvedbenih aktih.
            
            
               Evropska komisija želi zagotoviti, da bodo ozkokolotečni traktorji z motorji v razponu moči 56–130 kW pravočasno izpolnili zahteve stopnje V glede emisij onesnaževal iz motorja, kot je določeno v Uredbi (EU) 2016/1628
                  2
               , in da se v vmesnem času odpravijo tehnične težave v zvezi z izpolnjevanjem zahtev stopnje IV takih emisij.
            
            
               Namen tega akta je spremeniti člen 11(4) in Prilogo V Uredbe (EU) 2015/96
                  3
                tako, da se določijo zahteve za primeren sistem prožnosti za navedene traktorje. Ta sistem prožnosti proizvajalcem traktorjev dovoljuje, da na dani stopnji emisij onesnaževal iz motorja kupijo omejeno število motorjev, ki niso skladni z veljavnimi mejnimi vrednostmi emisij na tej stopnji, vendar so homologirani v skladu z zahtevami stopnje, ki je neposredno pred obravnavano stopnjo.
            
            
               2.POSVETOVANJA PRED SPREJETJEM AKTA
            
            
               Komisija je pri pripravi tega akta opravila ustrezna posvetovanja s strokovnjaki zadevnih zainteresiranih strani iz industrije, socialnimi partnerji in državami članicami.
            
            
               O tem aktu je potekala javna razprava na portalu za boljše pravno urejanje od 2. decembra 2016 do 30. decembra 2016; prejete pripombe so bile upoštevane.
            
            
               3.PRAVNI ELEMENTI DELEGIRANEGA AKTA
            
            
               (a)Pravna podlaga
            
            
               Pravna podlaga tega delegiranega akta je Uredba (EU) št. 167/2013 Evropskega parlamenta in Sveta z dne 5. februarja 2013 o odobritvi in tržnem nadzoru kmetijskih in gozdarskih vozil, kot je bila spremenjena z Uredbo (EU) 2016/1628 Evropskega parlamenta in Sveta z dne 14. septembra 2016 o zahtevah v zvezi z mejnimi vrednostmi emisij plinastih in trdnih onesnaževal in homologacijo za motorje z notranjim izgorevanjem za necestno mobilno mehanizacijo.
            
            
               (b)Izbira instrumentov
            
            
               Uredba je primeren instrument za spremembo Uredbe (EU) 2015/96.
            
            
               DELEGIRANA UREDBA KOMISIJE (EU) …/…
            
            
               z dne 1.2.2017
            
            
               o spremembi Delegirane Uredbe (EU) 2015/96 glede zahtev za okoljske značilnosti in zmogljivosti pogonskega sistema kmetijskih in gozdarskih vozil
            
            
               (Besedilo velja za EGP)
            
            
               EVROPSKA KOMISIJA JE –
            
         
         
            
               ob upoštevanju Pogodbe o delovanju Evropske unije,
            
            
               ob upoštevanju Uredbe (EU) št. 167/2013 Evropskega parlamenta in Sveta z dne 5. februarja 2013 o odobritvi in tržnem nadzoru kmetijskih in gozdarskih vozil
                  4
                ter zlasti člena 19(6) Uredbe,
            
            
               ob upoštevanju naslednjega:
            
            
               (1)Delegirana Uredba (EU) 2015/96
                  5
                določa, da se mejne vrednosti emisij stopnje IIIB motorjev s kompresijskim vžigom v razponu moči 56–130 kW uporabljajo do 30. septembra 2016 za homologacijo kmetijskih in gozdarskih traktorjev kategorij T2, T4.1 in C2, ki so opremljena z navedenimi motorji, ter do 30. septembra 2017 za dajanje na trg takih traktorjev. Stopnja IV, ki določa strožje mejne vrednosti emisij kot stopnja IIIB, naj bi se za homologacijo navedenih motorjev in ozkokolotečnih traktorjev, opremljenih z njimi, začela uporabljati 1. oktobra 2016, za dajanje navedenih motorjev na trg pa 1. oktobra 2017.
            
            
               (2)Da zakonodaja Unije ne bi predpisovala tehničnih zahtev, ki jih še ni mogoče izpolniti, in da ne bi prišlo do primerov, ko kmetijskih in gozdarskih traktorjev kategorij T2, T4.1 in C2, opremljenih z motorji v razponu moči 56–130 kW, ne bi bilo več mogoče homologirati, dati na trgi ali v uporabo, je treba določiti enoletno prehodno obdobje. V tem obdobju se traktorji še lahko homologirajo, dajo na trg ali v uporabo, če izpolnjujejo mejne vrednosti emisij stopnje IIIB.
            
            
               (3)Da se industriji omogoči nemoten prehod k uporabi višjih stopenj (IV in V) mejnih vrednosti emisij za kmetijske in gozdarske traktorje kategorij T2, T4.1 in C2, opremljene z motorji v razponu moči 56–130 kW, je treba prilagoditi pogoje uporabe sistema prožnosti za taka vozila in v okviru tega sistema dovoliti višji odstotek na stopnji IV.
            
            
               (4)Delegirano uredbo (EU) 2015/96 bi bilo zato treba ustrezno spremeniti.
            
            
               (5)Delegirana uredba (EU) 2015/96 se že uporablja, spremembe navedene uredbe, sprejete za nemoten prehod k uporabi stopnje IV za traktorje kategorij T2, T4.1 in C2, pa so možne in obvezne od začetka uporabe navedene stopnje (30. september 2016) za take traktorje po spremembi Uredbe (EU) št. 167/2013 z Uredbo (EU) 2016/1628 Evropskega parlamenta in Sveta z dne 14. septembra 2016. Zato bi morala ta uredba začeti veljati čimprej –
            
            
               SPREJELA NASLEDNJO UREDBO:
            
            
               Člen 1
               
            
               Delegirana uredba (EU) 2015/96 se spremeni:
            
            
               (1)v členu 11 se odstavek 4 nadomesti z naslednjim:
            
            
               „4. Za namene homologacije in dajanja na trg se:
            
            
               (a) roki iz člena 9(3c) in (3d) Direktive 97/68/ES za kmetijska in gozdarska vozila kategorij T2, T4.1 in C2, kot je opredeljeno v členu 4(3), (6) in (9) Uredbe (EU) št. 167/2013, prestavijo za štiri leta;
            
            
               (b) roki iz člena 9(4a) Direktive 97/68/ES za kmetijska in gozdarska vozila kategorij T2, T4.1 in C2, kot je opredeljeno v členu 4(3), (6) in (9) Uredbe (EU) št. 167/2013, prestavijo za tri leta;
            
            
               (c) določbe o prehodnem obdobju in odstopanju iz člena 9(4a) in člena 10(5) Direktive 97/68/ES ter člena 39 Uredbe (EU) št. 167/2013 za kmetijska in gozdarska vozila kategorij T2, T4.1 in C2, kot je opredeljeno v členu 4(3), (6) in (9) Uredbe (EU) št. 167/2013, prav tako prestavijo za tri leta.“
            
            
               (2)V Prilogi V se točka 1.1.1 nadomesti z naslednjim:
            
            
               „1.1.1. Število kmetijskih in gozdarskih vozil, danih na trg v okviru sistema prožnosti, v posamezni kategoriji motorjev ne presega 20 % letnega števila vozil, ki jih je proizvajalec dal na trg, z motorji iz navedene kategorije moči motorja (izračunano kot povprečje prodaje na trgu Unije v zadnjih petih letih). Ne glede na prvi stavek tega odstavka število kmetijskih in gozdarskih traktorjev kategorij T2, T4.1 in C2, danih na trg v okviru sistema prožnosti na stopnji IV, v posamezni kategoriji motorjev ne presega 150 % letnega števila vozil, ki jih je proizvajalec dal na trg, z motorji iz navedene kategorije moči motorja (izračunano kot povprečje prodaje na trgu Unije v zadnjih petih letih). Če je proizvajalec vozil dajal na trg kmetijska in gozdarska vozila v Uniji manj kot pet let, se povprečje izračuna na podlagi dejanskega obdobja, v katerem je proizvajalec vozil dajal na trg kmetijska in gozdarska vozila v Uniji.“
            
            
               Člen 2
               
            
               Ta uredba začne veljati tretji dan po objavi v Uradnem listu Evropske unije.
            
         
         
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju, 1.2.2017
            
            
               
                     Za Komisijo
               
               
                     Predsednik
                     Jean-Claude JUNCKER
               
            
         
         
            
                  
                     (1)
                  Uredba (EU) št. 167/2013 Evropskega parlamenta in Sveta z dne 5. februarja 2013 o odobritvi in tržnem nadzoru kmetijskih in gozdarskih vozil (UL L 60, 2.3.2013, str. 1).
               
               
                  
                     (2)
                  Uredba (EU) 2016/1628 Evropskega parlamenta in Sveta z dne 14. septembra 2016 o zahtevah v zvezi z mejnimi vrednostmi emisij plinastih in trdnih onesnaževal in homologacijo za motorje z notranjim izgorevanjem za necestno mobilno mehanizacijo, spremembi uredb (EU) št. 1024/2012 in (EU) št. 167/2013 ter spremembi in razveljavitvi Direktive 97/68/ES (UL L 252, 16.9.2016, str. 53).
               
               
                  
                     (3)
                  Delegirana uredba Komisije (EU) 2015/96 z dne 1. oktobra 2014 o dopolnitvi Uredbe (EU) št. 167/2013 Evropskega parlamenta in Sveta glede zahtev za okoljske značilnosti in zmogljivost pogonskega sistema kmetijskih in gozdarskih vozil (UL L 16, 23.1.2015, str. 1).
               
               
                  
                     (4)
                  UL L 60, 2.3.2013, str. 1.
               
               
                  
                     (5)
                  Delegirana uredba Komisije (EU) 2015/96 z dne 1. oktobra 2014 o dopolnitvi Uredbe (EU) št. 167/2013 Evropskega parlamenta in Sveta glede zahtev za okoljske značilnosti in zmogljivost pogonskega sistema kmetijskih in gozdarskih vozil (UL L 16, 23.1.2015, str. 1).